《刬毁魏忠贤墓纪事诗》
清代·张瑗

彰瘅表天道，诛赏昭王纲。伊谁实职之，兰台横秋霜。

道惟锄奸迹，庶以全善良。奉命咨民事，巡察思激扬。

揽辔出郭门，陟睇西山冈。庐舍匝阡陌，各各营农桑。

厥俗一以朴，民气尤悦康。榛莽化兰蕙，无复嗥虎狼。

寻憩古佛刹，绀碧何辉煌。背负诸墓碣，垒垒如北邙。

更是碧云寺，封树皆貂珰。魏奄冢逾制，陵园相颉颃。

穹碑矗霄汉，长松缭垣墙。以彼稔凶恶，万死乌足偿。

搏噬纵鹰犬，汤镬烹鸾凰。天地尽冥晦，白日无辉光。

古多内侍祸，兹祸逾汉唐。国步倏臲卼，社稷旋沦亡。

彼身已寸磔，墓胡留山阳。父老切齿言，竖党皆儿郎。

以其生前圹，树之为幽堂。惜无勇敢士，掊之使其僵。

我闻发上指，冠冲心激昂。及此不锥薙，无乃忤苍苍。

缮疏请明旨，圣德奋乾刚。碑仆墓亦毁，狐兔将安藏。

尧舜除四凶，海宇称平章。诛恶及胜国，来者心自臧。

岩壑煎秽浊，草木回芬芳。聊以佐史笔，宪纪于焉张。

作者简介：张瑗，字蘧若，祁门人。康熙辛未进士，改庶吉士，授编修，历官江南道监察御史。有《宝廉堂集》。